A BIZOTTSÁG 97/2010/EU RENDELETE
(2010. február 4.)
egy elnevezésnek a hagyományos különleges termékek nyilvántartásába történő bejegyzéséről [Pizza Napoletana (HKT)]
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hagyományos különleges terméknek minősülő mezőgazdasági termékekről és élelmiszerekről szóló, 2006. március 20-i 509/2006/EK tanácsi rendeletre (1) és különösen annak 9. cikke (5) bekezdésének harmadik albekezdésére,
mivel:
(1)
Az 509/2006/EK rendelet 8. cikke (2) bekezdése első albekezdésének megfelelően és ugyanazon rendelet 19. cikkének (3) bekezdése alapján az Európai Unió Hivatalos Lapjában (2) közzétették a „Pizza Napoletana” elnevezés bejegyzésére irányuló, Olaszország által benyújtott kérelmet.
(2)
Németország és Lengyelország az 509/2006/EK rendelet 9. cikkének (1) bekezdése alapján kifogással élt a bejegyzés ellen. E kifogások az említett rendelet 9. cikke (3) bekezdése első albekezdésének a) pontja alapján elfogadhatónak bizonyultak.
(3)
Németország kifogásában azon aggodalmának adott hangot, miszerint - tekintettel arra, hogy a termékleírás kizárólag egyetlen tagállamban, nevezetesen Olaszországban rendelkezésre álló búzaliszt felhasználást engedélyezi - a német búzalisztet hátrányos megkülönböztetés érheti.
(4)
A Lengyelország által benyújtott kifogás szerint az elnevezés önmagában nem különleges és a bejegyzésre vonatkozó kérelem - annak közzétett formájában - nem tartalmazza a megfelelő magyarázatokat.
(5)
2008. szeptember 17-én kelt levelében a Bizottság felkérte az érintett tagállamokat, hogy belső eljárásaikkal összhangban törekedjenek megállapodásra jutni egymás között.
(6)
Olaszország és Németország hat hónapon belül megállapodásra jutott egymással, amiről 2009. február 24-én értesítették a Bizottságot. A megállapodás értelmében a termékleírásból törölték azon korlátozásokat, amelyek csak bizonyos búzaliszt-fajták használatát tették lehetővé.
(7)
Mivel azonban Olaszország és Lengyelország között az előírt határidőn belül nem jött létre megállapodás, a Bizottságnak az 509/2006/EK rendelet 18. cikkének (2) bekezdésében előírt eljárás szerint határozatot kell hoznia.
(8)
Ennek érdekében - és a Lengyelország által benyújtott kifogásban foglaltaknak megfelelően - a termékleírást kiegészítették a bejegyzésre vonatkozó kérelem tárgyát képező elnevezésre vonatkozó azon magyarázatokkal, amelyek alátámasztják, hogy az elnevezés önmagában különleges.
(9)
A fentiekre való tekintettel indokolt a „Pizza Napoletana” elnevezést bejegyezni „A hagyományos különleges termékek nyilvántartásába”. Az 509/2006/EK rendelet 13. cikkének (2) bekezdésében említett oltalmat nem kérelmezték.
(10)
Az e rendeletben foglalt intézkedések összhangban vannak a hagyományos különleges termékekkel foglalkozó állandó bizottság véleményével,
ELFOGADTA EZT A RENDELETET:
1. cikk
Az e rendelet I. mellékletében szereplő elnevezés bejegyezésre kerül.
2. cikk
A termékleírás konszolidált változatát e rendelet II. melléklete tartalmazza.
3. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. február 4-én.